### NN 69/2017 (14.7.2017.), Odluku o porezima Općine Dubrovačko primorje - Slano

Općina Dubrovačko primorje

1648

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13 – proč. tekst i 137/15 –
 ispr.), članka 20. stavka 1. i članka 42. Zakona o lokalnim porezima (»Narodne novine« broj 115/16) i članka 32. Statuta Općine Dubrovačko primorje (»Službeni glasnik Dubrovačko-neretvanske županije« broj 11/09, 2/10 i 5/13), Općinsko vijeće Općine Dubrovačko primorje na svojoj 1. sjednici održanoj dana 28. lipnja 2017. godine donosi

ODLUKU

O POREZIMA OPĆINE DUBROVAČKO PRIMORJE

I. OPĆE ODREDBE

Članak 1.

Ovom se Odlukom utvrđuju vrste poreza Općine Dubrovačko primorje, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun te način obračuna i način plaćanja poreza u skladu s Zakonom o lokanim porezima (»Narodne novine« broj 115/16).

II. VRSTE POREZA

Članak 2.

Porezi Općine Dubrovačko primorje su:

1. prirez porezu na dohodak,

2. porez na potrošnju,

3. porez na kuću za odmor i

4. porez na korištenje javnih površina

Članak 3.

Općina Dubrovačko primorje dužna je uvesti i naplaćivati porez na nekretnine koje se nalaze na području Općine Dubrovačko primorje.

Posebnom Odlukom Općinskog vijeća Općine Dubrovačko primorje uredit će se sva pitanja u svezi utvrđivanja i naplate poreza na nekretnine na području Općine Dubrovačko primorje.

Odluka iz stavka 1. ovog članka donijet će se najkasnije do 30. studenoga 2017. godine a primjenjuje se od 01. siječnja 2018. godine.

1. Prirez porezu na dohodak

Članak 4.

Prirez porezu na dohodak plaćaju obveznici poreza na dohodak s područja Općine Dubrovačko primorje sukladno s odredbama Zakona, Zakona o porezu na dohodak i podzakonskih akata kojima se uređuje porez na dohodak.

Članak 5.

Osnovica za obračun prireza porezu na dohodak je ukupan iznos obračunatog poreza na dohodak.

Članak 6.

Prirez porezu na dohodak plaća se po stopi od 10% od utvrđene osnovice, a uplaćuje se na žiro račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

2. Porez na potrošnju

Članak 7.

Porez na potrošnju sukladno Zakonu plaćaju pružatelji ugostiteljskih usluga na potrošnju alkoholnih pića, (vinjak, rakija i žestoka pića), prirodnih vina, specijalnih vina, piva, i bezalkoholnih pića u ugostiteljskim objektima na području Općine Dubrovačko primorje.

Članak 8.

Obveznik poreza na potrošnju iz članka 7. ove Odluke, je fizička i pravna osoba koja pruža ugostiteljske usluge na području Općine Dubrovačko primorje.

Članak 9.

Osnovica za obračun poreza na potrošnju čini prodajna cijena pića koje se proda u ugostiteljskim objektima, umanjena za iznos poreza na dodanu vrijednost.

Članak 10.

Porez na potrošnju plaća se po stopi od 3% od utvrđene osnovice u korist Proračuna Općine Dubrovačko primorje.

Utvrđenu obvezu poreza na potrošnju porezni obveznik, za razdoblje od prvog do posljednjeg dana u mjesecu, iskazuje na Obrascu PP – MI – PO do 20. u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni.

3. Porez na kuće za odmor

Članak 11.

Porez na kuće za odmor plaćaju pravne i fizičke osobe koje su vlasnici kuća i stanova za odmor na području Općine Dubrovačko primorje.

Vlasnikom kuće za odmor smatrat će se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatrat će se i osoba koja je vanknjižni vlasnik, odnosno vanknjižni suvlasnik ukoliko se to može utvrditi drugim dokaznim sredstvima kojima se može dokazati da je netko stekao nekretninu pravnim poslom, odlukom suda, nasljeđivanjem, na temelju zakona ili na neki drugi način, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku.

Članak 12.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, odnosno koji se ne koriste za trajno stanovanje tijekom kalendarske godine.

Kućom za odmor u smislu ove Odluke ne smatraju se gospodarske zgrade koje se ne mogu koristiti za odmor, već isključivo služe za poljoprivrednu proizvodnju, preradu i čuvanje voća i povrća, za smještaj poljoprivrednih strojeva, oruđa, alata i drugog pribora te štale, nadstrešnice, podrumi s bačvama i drugi slični objekti.

Članak 13.

Porez na kuću za odmor ne plaćaju vlasnici nekretnina poslovne namjene koji u istoj nekretnini kao poslovnom objektu obavljaju registriranu djelatnost pružanja usluga smještaja te po toj osnovi stječu dobit odnosno dohodak.

Ako se u objektu koji ima vise jedinica za iznajmljivanje pružaju usluge smjestaja iz stavka 1. ovog članka na način da se samo djelomično, odnosno samo za jednu ili manji broj jedinica bave tom djelatnošću kao poslovnom djelatnošću, a u ostalim jedinicama se bave istom djelatnošću kao domaćinstva dužni su plaćati porez na kuće za odmor za te jedinice, o čemu će tijelo koje vodi postupak zatražiti odgovarajuće dokaze od vlasnika.

Vlasnici kuća za odmor odnosno stanova za odmor koji se bave u predmetnoj nekretnini registriranom djelatnošću obavljanja pružanja usluga smještaja kao domaćinstva (stambeni objekti) obveznici su plaćanja poreza na kuće za odmor.

Članak 14.

Uz zahtjev za oslobađanje od plaćanja poreza na kuće za odmor iz članka 10. stavka 1. ove Odluke moraju se priložiti sljedeće isprave u izvorniku ili ovjerenoj preslici, ne starije od 6 mjeseci:

1. izvod iz sudskog registra za pravnu osobu odnosno obrtnicu iz kojeg je vidljiva registracija za obavljanje djelatnosti pružanja usluga smještaja,

2. rješenje o kategorizaciji sukladno Zakonu o ugostiteljskoj djelatnosti,

3. vlasnički list i katastarski plan za nekretninu u pogledu koje se podnosi zahtjev za oslobađanje.

Članak 15.

Porez na kuće za odmor dužni su plaćati i oni vlasnici, suvlasnici, posjednici kuća za odmor koji imaju uredno prijavljeno prebivalište i privremeno boravište na području Općine Dubrovačko primorje, ali koriste kuću na način opisan u članku 12. ove Odluke.

U postupku dokazivanja statusa kuće za odmor u smislu stavaka 1. ovog članka, tijelo koje vrši razrez poreza može tražiti i dostavu dokumentacije u kojoj se utvrđuje: mjesto i visina nastanka troška električne energije, vode, telefona, RTV pristojbe i to radi utvrđivanja neuobičajene (smanjene) potrošnje, prijem poštanskih pošiljaka (da li prima osobno ili putem punomoćnika), potvrdu o zasnovanom radnom odnosu, izjave svjedoka, prijava zdravstvenog osiguranja, potvrda o odabranom liječniku primarne zdravstvene zaštite, potvrdu o upisu djece u dječji vrtić i školu i svi drugi raspoloživi podaci kako bi se utvrdilo da li se radi o kući za odmor.

Neuobičajena (smanjena) potrošnja smatra se ona vrijednost mjesečne potrošnje koja je manja za najmanje pedeset posto od vrijednosti mjesečne potrošnje ostvarene u mjesecu u kojem je ostvarena najveća vrijednost potrošnje u tekućoj (kalendarskoj) godini.

Članak 16.

Porez na kuće za odmor ne plaća se i to:

1. na kuće za odmor koje se ne mogu koristiti radi starosti i trošnosti,

2. na kuće za odmor koje se ne mogu koristiti zbog ratnih razaranja i prirodnih nepogoda (poplave, požar, potres),

3. na kuće za odmor za vrijeme dok su u njima smješteni prognanici i izbjeglice,

4. na kuće za odmor na odmaralištu u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

Članak 17.

Za kuću za odmor koja je u izgradnji (nedovršena kuća ili stan), porez se plaća samo na korisnu površinu dijela kuće koja je dovršena toliko da se može koristiti povremeno ili sezonski, to minimalno podrazumijeva da je na objektu postavljena vanjska stolarija i sanitarni čvor.

Plaćanju poreza na kuće za odmor podliježu i kuće koje su možda izgrađene bez građevinske dozvole, ako se koriste povremeno ili sezonski.

Članak 18.

Kada pravna ili fizička osoba – građanin ima u vlasništvu dvije ili više kuća ili stanova, od kojih jednu koristi za stanovanje u mjestu prebivališta, a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Članak 19.

Porez na kuće za odmor dužne su plaćati i strane pravne ili fizičke osobe, ako im se kuća za odmor odnosno odmaralište nalazi na području Općine Dubrovačko primorje pod istim uvjetima koji su u ovoj Odluci propisani za državljane Republike Hrvatske.

Članak 20.

Ako vlasnik nekretnine temeljem svih okolnosti (prijavljenog prebivališta, visine režijskih troškova, mjesta zaposlenja, mjesta izabranog obiteljskog liječnika, mjesta školovanja djece, mjesta prebivališta uže obitelji, ugovora o najmu i ostalih bitnih činjenica) dokaže Jedinstvenom upravnom odjelu korištenje kuće ili stana za stalno stanovanje, isti će biti oslobođen obveze plaćanja poreza na kuće za odmor.

Članak 21.

Pri promjeni vlasništva kuće za odmor tijekom kalendarske godine novi vlasnik ne plaća porez na kuću za odmor za razdoblje za koje je taj porez bio utvrđen prethodnom vlasniku. Novi vlasnik obvezan je Jedinstvenom upravnom odjelu prijaviti promjenu vlasništva radi razreza poreza.

Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

Članak 22.

Porez na kuće za odmor plaća se u vrijednosti od 10,00 kn po četvornom metru površine kuće za odmor za hrvatske državljane a 15,00 kn po četvornom metru površine kuće za odmor za strane državljane.

Obveznici poreza na kuće za odmor moraju Općini Dubrovačko primorje Jedinstvenom upravnom odjelu dostaviti podatke o kućama za odmor, odnosno stanovima, koji se odnose na mjesto gdje se nalaze ti objekti, korisnu površinu, te druge podatke za razrez poreza.

Podatke iz stavka 2. ovog članka porezni obveznici moraju dostaviti do 31. ožujka godine za koju se razrezuje porez.

Članak 23.

U slučaju da vlasnik kuće za odmor ne dostavi Općini podatke o kući za odmor, površinu kuće koja podliježe porezu utvrđuje izmjerom ovlaštena osoba Općine Dubrovačko primorje.

Ako vlasnik kuće za odmor ne dozvoli izmjeru kuće ovlaštenoj osobi Općine, površinu koja podliježe oporezivanju ovlaštena osoba Općine utvrdit će množenjem tlocrtnih dimenzija kuće za odmor s brojem etaža.

4. Porez na korištenje javnih površina

Članak 24.

Porez na korištenje javnih površina plaćaju pravne i fizičke osobe koje koriste javne površine.

Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera.

Poraz na javnu površinu plaća se prilikom dobivanja rješenja/odobrenja kojim je porez na korištenje javne površine utvrđen.

Porez na korištenje javne površine plaća se u iznosu 20% ugovorene godišnje najamnine za korištenje javne površine.

III. PRIJELAZNE I ZAVRŠNE ODREDBE

Članak 25.

Poslove utvrđivanja i naplate općinskih poreza obavljati će stručne službe Jedinstvenog upravnog odjela Općine Dubrovačko primorje, temeljem podataka kojima raspolaže, podataka koje im dostavi nadležna Porezna uprava te podataka što su ih, sukladno zakonu dužni dostaviti porezni obveznici.

Pravne osobe, druge organizacije, fizičke osobe, banke i druge financijske organizacije dužni su na zahtjev Jedinstvenog upravnog odjela dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 26.

Glede razreza, naplate, žalbe, obnove postupka, zastare i drugih postupovnih odredaba pri plaćanju općinskih poreza shodno se primjenjuju propisi o porezu na dohodak.

Nadzor nad obračunavanjem i plaćanjem općinskih poreza provode ovlašteni djelatnici Jedinstvenog upravnog odjela Općine Dubrovačko primorje.

Članak 27.

Ova Odluka stupa na snagu osmog dana od dana objave u »Službenom glasniku Dubrovačko-neretvanske županije«.

Članak 28.

Stupanjem na snagu ove Odluke prestaje važiti Odluka o općinskim porezima Općine Dubrovačko primorje (»Službeni glasnik Dubrovačko-neretvanske županije« br. 8/16).

Klasa: 410-01/17-01/3

Urbroj: 2117/05-17-1

Slano, 28. lipnja 2017.

Predsjednik Općinskog vijeća
 Ivica Vrlić, v. r.